ກອງທັບໄນຈີເຣຍ ຢຶດ​ເອົາ ​ເມືອງ​ຊາຍ​ແດນຍຸທະ​ສາດ ຄືນມາໄດ້ ຈາກພວກ Boko Haram
​ເມືອງ Baga ຕັ້ງຢູ່​ບົນເສັ້ນທາງ​ລຳລຽງ​ທີ່​ສຳຄັນ ​ໃນ​ເຂດຊາຍ​ແດນໄນຈີ​ເຣຍ ຕິດ​ກັບ ຊາດ ​​ໄນ​ເຈີ ​ແລະ ກາ​ເມຣູນ ​ແລະ​ໄດ້​​ຕົກ​ຢູ່​ໃຕ້​ການ​ຄວບ​ຄຸມ ຂອງພວກຫົວ​ຮຸນ​ແຮງອິສລາມ.
ກອງທັບໄນຈີເຣຍກ່າວວ່າ ຕົນຢຶດເອົາເມືອງຊາຍແດນຍຸທະສາດ ແຫ່ງໜຶ່ງ ຄືນມາໄດ້ ຈາກກຸ່ມພວກຫົວຮຸນແຮງ Boko Haram ໃນຂະນະດຽວກັນ ມີລາຍງານວ່າ ພວກຫົວຮຸນແຮງ ຍັງສືບຕໍ່ ປະຕິບັດການເຂັ່ນຂ້າ ຢູ່ໃນເຂດອື່ນໆທາງພາກຕາເວັນອອກ ສຽງເໜືອຂອງປະເທດ ໂຄສົກກອງທັບ ທ່ານ Chris Olukolade ກ່າວວ່າ ກອງທະຫານ ລັດຖະບານ ທີ່ໄດ້ຮັບການໜຸນຫຼັງໂດຍການໂຈມຕີທາງອາກາດ ໄດ້ເຂົ້າຄວບຄຸມ ເມືອງ Baga ທີ່ມີຄ້າຍທະຫານຕັ້ງຢູ່ນັ້ນ ລຸນຫຼັງ ການຕໍ່ສູ້ກັນຢ່າງດຸເດືອດ ເມື່ອແລງວັນສຸກຜ່ານມາ ໃນຄຳຖະແຫລງເມື່ອເຊົ້າ ວັນເສົາວານນີ້ ທ່ານ Olukolade ກ່າວວ່າ ພວກຫົວຮຸນແຮງຫຼາຍຄົນ ຖືກສັງຫານ ຫຼື ໄດ້ຮັບບາດເຈັບໃນການຕໍ່ສູ້ກັນ ແລະ ຫຼາຍຄົນຈົມນ້ຳ ຕາຍໃນທະເລສາບ Chad ໃນຂະນະທີ່ຫລົບໜີໄປ ເມືອງ Baga ເປັນບ່ອນທີ່ມີການສັງຫານໝູ່ຊາວບ້ານຢ່າງໂຫດຫ້ຽມ ດ້ວຍນ້ຳມືຂອງພວກ Boko Haram ເມື່ອຕົ້ນປີນີ້ ຊຶ່ງຄາດກັນວ່າມີຈຳນວນຫຼາຍເຖິງ 2,000 ຄົນເສຍຊີວິດ ເມືອງດັ່ງກ່າວ ຕັ້ງຢູ່ບົນ ເສັ້ນທາງລຳລຽງທີ່ສຳຄັນ ໃນເຂດຊາຍແດນໄນຈີເຣຍ ຕິດກັບ Chad ໄນເຈີ ແລະ ກາເມຣູນ ແລະໄດ້ຕົກຢູ່ໃຕ້ການຄວບຄຸມຂອງພວກຫົວຮຸນແຮງອິສລາມ ນັບຕັ້ງແຕ່ພວກເຂົາໄດ້ທຳການໂຈມຕີໃນຕົ້ນເດືອນມັງກອນຜ່ານມາ ປະຊາຊົນຫຼາຍໆຄົນໃນເຂດນັ້ນ ໄດ້ພາກກັນຫລົບໜີໄປ ເພື່ອຄວາມຢູ່ລອດ